**Tallinna Keskraamatukogu teeb e-raamatud kättesaadavaks kõigile Eesti elanikele**

Tallinna Keskraamatukogu avab veebipõhise lugejaks registreerumise, et ligipääsu [e-raamatukogule ELLU](https://ellu.keskraamatukogu.ee/) saaksid kõik Eesti elanikud.

Abilinnapea Vadim Belobrovtsevi sõnul on e-raamatukogu ELLU tasuta teenus Tallinna Keskraamatukogu lugejatele. „Soovime omalt poolt panustada, et keerulisel ajal saaksid Eesti inimesed rohkem positiivseid emotsioone. Praegu peavad paljud inimesed olema kodus ning see on suurepärane võimalus pühendada aega lugemisele,“ ütles Belobrovtsev. „E-raamatukogust ELLU leiab lugeja kaasaegseid eestikeelseid e-raamatuid nii kodumaiste kui ka välisautorite sulest.“ Üleriigilise eriolukorraga seoses hangib Tallinna Keskraamatukogu e-raamatute litsentse tavalisest suuremal hulgal, et rahuldada kasvanud nõudlust kirjanduse järele. ELLU kasutajatel on lisaks autorite jälgimisele võimalus koostada soovinimekiri huvipakkuvatest e-raamatutest. Välja laenatud raamatutele on võimalik end lisada teavitusnimekirja. Kõikidel e-raamatutel on eelvaade, mis laseb raamatuga tutvuda enne laenamist. ELLU on [kohandatud vaegnägijatele](https://keskraamatukogu.ee/ellu-on-kohandatud-vaegnagijatele/). Rohkem infot ELLU võimaluste kohta leiab e-raamatukogu[veebilehelt](https://ellu.keskraamatukogu.ee/help/how-to-read).

E-raamatukogu ELLU on olnud lugejatele avatud juba üle kaheksa aasta. Lugejaks registreerimise info leiab Tallinna Keskraamatukogu [veebilehelt](https://keskraamatukogu.ee/lugejaks-registreerimine/). ELLUsse sisselogimisel on kasutajatunnusteks on **isikukood ja Minu ESTERi salasõna.**

Tallinna Keskraamatukogu teenindab lugejaid ka neljas teeninduspunktis: Estonia pst 8 eestikeelse kirjanduse osakonna uudistesaalis, Liivalaia 40 võõrkeelse kirjanduse osakonna üritustesaalis, Vilde tee 72 Kännukuke raamatukogu suures saalis ja Pinna 8Paepealse raamatukogu teise korruse trepigaleriis.